তারা রাজনীতি করেছেন রাষ্ট্রীয় ক্ষমতার ওপর নিয়ন্ত্রণের জন্য। রাষ্ট্রীয় ক্ষমতাকে নিজেদের স্বার্থে প্রয়োগের লক্ষ্যে। জনকল্যাণকে মুখ্য জ্ঞান তারা কোনো দিন করেননি। ন্যায়নিষ্ঠ হয়ে যার যা প্রাপ্য তারা কোনো দিন তা তাদের হাতে তুলে দেননি। তারা ন্যায়নীতিকে কোনো দিন মুখ্যরূপে বিবেচনায় আনেননি। নৈতিকতার পাঠ তাদের সম্পন্ন হয়নি। দুর্নীতি সব সময় তাদের চার পাশে বাবুই পাখির নৈপুণ্যের মতো সাথী হয়ে ফিরেছে। তারা রাজনীতিকে ক্ষমতার রাজনীতিতে (Power politics) রূপান্তরিত করেছেন সব সময়। ক্ষমতার রাজনীতি যে চূড়ান্তপর্যায়ে সঙ্ঘাতের রাজনীতিতে পরিণত হয় তা কখনো অনুধাবনে আনেননি। ফলে যে রাজনীতির জন্ম হয়েছে ভিন্ন মতের ছিদ্রপথে সৃষ্ট সঙ্ঘাত নিরসনের জন্য, তারই চূড়ান্ত রূপ হয়ে পড়ে সঙ্ঘাতের রাজনীতি। একবার কোনো জনপদে সঙ্ঘাতের রাজনীতি শুরু হলে তার সমাপ্তি ঘটে ওই জনপদের আধ্যাত্ম শক্তিকে ক্ষতবিক্ষত করে। ওই জনপদের সঞ্চিত মূল্যবোধকে নির্দয়ভাবে বধ করে, জনকল্যাণমূলক সব চিন্তা ভাবনাকে নির্বাসিত করে।